
Par humānās palīdzības sniegšanu Nepālas Federālajai Demokrātiskajai Republikai
· 1. Saskaņā ar Civilās aizsardzības un katastrofas pārvaldīšanas likuma 24. panta pirmo daļu atbalstīt humānās palīdzības sniegšanu Nepālas Federālajai Demokrātiskajai Republikai, ņemot vērā valsti skārušās ledāja sagruvuma izraisīto postošo plūdu un dubļu nogruvumu sekas.
· 2. Valsts ugunsdzēsības un glābšanas dienestam sadarbībā ar Nodrošinājuma valsts aģentūru sagatavot humānās palīdzības sūtījumu (3000 segas un 50 glābšanas darbu ķiveres (ar lukturīti)) no valsts materiālo rezervju resursiem.
· 3. Neatliekamās medicīniskās palīdzības dienestam sagatavot humānās palīdzības sūtījumu (3000 segas) no valsts materiālo rezervju resursiem.
· 4. Valsts ugunsdzēsības un glābšanas dienestam organizēt šā rīkojuma 2. un 3. punktā minētā humānās palīdzības sūtījuma nogādāšanu Nepālas Federālajā Demokrātiskajā Republikā.
· 5. Iekšlietu ministrijai apkopot informāciju par finansējumu, kas nepieciešams šā rīkojuma 2. punktā minētās humānās palīdzības sniegšanā izlietoto valsts materiālo rezervju atjaunošanai un šā rīkojuma 4. punktā minēto ar humānās palīdzības transportēšanu saistīto izdevumu segšanai, kā arī sagatavot un:
· 5.1. līdz 2026. gada 1. novembrim iesniegt Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem" atbilstoši faktiskajām izmaksām. Noteikt, ka Iekšlietu ministrijai papildus piešķiramais finansējums, kas nepieciešams humānās palīdzības transportēšanas izdevumu segšanai, nepārsniedz 15 000 euro;
· 5.2. līdz 2027. gada 1. oktobrim iesniegt Ministru kabinetā rīkojuma projektu par finanšu līdzekļu piešķiršanu no valsts budžeta programmas 74.02.00.00 "Līdzekļi neparedzētiem gadījumiem" atbilstoši faktiskajām izmaksām. Noteikt, ka Iekšlietu ministrijai papildus piešķiramais finansējums, kas nepieciešams humānās palīdzības sniegšanā izlietoto valsts materiālo rezervju atjaunošanai, nepārsniedz 115 000 euro.
· 6. Veselības ministrijai apkopot informāciju par finansējumu, kas nepieciešams šā rīkojuma 3. punktā minētās humānās palīdzības sniegšanā izlietoto valsts materiālo rezervju atjaunošanai, kā arī līdz 2027. gada 1. oktobrim sagatavot un iesniegt Ministru kabinetā rīkojuma projektu par finanšu līdzekļu piešķiršanu no valsts budžeta programmas 74.02.00.00 "Līdzekļi neparedzētiem gadījumiem" atbilstoši faktiskajām izmaksām. Noteikt, ka Veselības ministrijai papildus piešķiramais finansējums, kas nepieciešams humānās palīdzības sniegšanā izlietoto valsts materiālo rezervju atjaunošanai, nepārsniedz 105 000 euro. 

